**หัวข้อข่าว :** จ.ตรัง ราคายางพาราและปาล์มน้ำมันดิ่ง ฉุดยอดจำหน่ายปุ๋ยวูบตาม 35 เปอร์เซ็นต์ เกษตรกรชะลอการซื้อ และหันไปซื้อแม่ปุ๋ยมาผสมเองตามสูตรต่าง ๆ ทำให้หยุดราคาลงกระสอบละกว่า 100 บาท

**แหล่งที่มา :** สำนักข่าวกรมประชาสัมพันธ์ (www.thainews.prd.go.th)

**วันที่สืบค้น :** วันพุธที่ 23 มกราคม 2562

 นายเริงเกียรติ ชูคำ ผู้จัดการบริษัทจอมทองเกษตรตรัง จำกัด ตัวแทนจำหน่ายปุ๋ยอำเภอเมืองจังหวัดตรัง เปิดเผยว่า สถานการณ์จำหน่ายปุ๋ยการเกษตรในปีนี้และปีที่ผ่านมาค่อนข้างจะชะลอตัวตามราคาพืชผลทางการเกษตรโดยเฉพาะราคายางพาราและปาล์มน้ำมันที่ตกต่ำลงมาอย่างต่อเนื่อง โดยราคาน้ำยางสดปรับขึ้นลงอยู่ในช่วงไม่เกิน 33-35 บาทต่อกิโลกรัม ส่งผลให้เกษตรกรมีรายได้ลดลง ขณะที่รายจ่ายในการดำรงชีพเพิ่มสูงขึ้น ดังนั้น การที่จะมาซื้อปุ๋ยเพื่อไปใส่พืชผลทางการเกษตรในปริมาณเหมือนเดิมจึงเป็นไปได้ยาก
ไม่ว่าจะซื้อน้อยลงและระยะเวลาการใส่ปุ๋ยก็เว้นช่วงมากขึ้นจากเคยใส่ปีละ 2 ครั้ง เหลือปีละ 1 ครั้งหรือ
บางรายอาจจะ 2-3 ปีต่อครั้ง

 ทำให้เกษตรกรก็จะหันมาประหยัดมากขึ้นด้วยการหันมาสั่งซื้อแม่ปุ๋ยแล้วนำไปผสมเองตามสูตรต่าง ๆ เพิ่มขึ้น เพราะจะทำให้ได้ปุ๋ยตามสูตรต่าง ๆ ในราคาที่ถูกลงกระสอบละกว่า 100 บาท
จากเหตุผลดังกล่าวจึงทำให้ยอดการขายปุ๋ยในปี 2561 เมื่อเทียบกับปีก่อนลดลงกว่า 35 เปอร์เซ็นต์ และหากเมื่อเทียบกับช่วง 5 ปีที่ผ่านมา ยอดขายลดลงเกินครึ่งต่อครึ่งทำให้เอเย่นต์จำหน่ายปุ๋ยมีรายได้ที่ลดลงตามไปด้วย